Dôvodová správa
Všeobecná časť

	Návrh nariadenia vlády, ktorým sa mení a dopĺňa nariadenie vlády Slovenskej republiky č. 751/2004 Z. z. o verejnej minimálnej sieti poskytovateľov zdravotnej starostlivosti, sa predkladá podľa Plánu legislatívnych úloh vlády Slovenskej republiky na rok 2007. 
Návrhom nariadenia vlády SR sa mení príloha č. 4, ktorá tvorí návrh prepočtu stanovenej minimálnej siete pre lôžka poskytovateľov ústavnej zdravotnej starostlivosti v príslušných špecializačných odboroch na územie Slovenskej republiky a príslušných krajov Slovenskej republiky.

Návrh nariadenia vlády SR definuje v rámci verejnej minimálnej siete poskytovateľov zdravotnej starostlivosti zoznam poskytovateľov ústavnej zdravotnej starostlivosti na zabezpečenie neodkladnej zdravotnej starostlivosti v rámci verejnej minimálnej siete poskytovateľov zdravotnej starostlivosti a zoznam poskytovateľov ústavnej zdravotnej starostlivosti, ktorí poskytujú špecializovanú zdravotnú starostlivosť.

Navrhovaná právna úprava je v súlade s  Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Predkladateľ právneho predpisu:  Ministerstvo zdravotníctva Slovenskej republiky

2. 	Názov právneho predpisu:  
	Návrh nariadenia vlády, ktorým sa mení a dopĺňa nariadenie vlády Slovenskej republiky č. 751/2004 Z. z. o verejnej minimálnej sieti poskytovateľov zdravotnej starostlivosti v znení nariadenia vlády Slovenskej republiky č. 422/2006 Z.z..

3. 	Problematika návrhu právneho predpisu:

a)	nie je upravená v práve Európskych spoločenstiev:	  - primárnom
    - sekundárnom,
b)	nie je upravená v práve Európskej únie:		   - primárnom
     - sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4 až 6 doložky zlučiteľnosti.

Doložka finančných, ekonomických, environmentálnych vplyvov, vplyvov 
na zamestnanosť a podnikateľské prostredie

1.	Odhad dopadov na verejné financie

Návrh nariadenia vlády nebude mať dopad na štátny rozpočet, bude mať dopad na verejné výdavky zdravotných poisťovní, ktoré nie je možné vyčísliť, avšak nedôjde k navýšeniu celkových potrieb v systéme zdravotného poistenia. Predložený návrh nariadenia vlády SR bude mať dopad na rozpočty vyšších územných celkov a rozpočty obcí, ktorý nie je možné vyčísliť.
2. Odhad dopadov na obyvateľov, hospodárenie podnikateľskej sféry a iných právnických osôb
Realizáciou predloženého návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 751/2004 Z.z.  o verejnej minimálnej sieti poskytovateľov zdravotnej starostlivosti v znení nariadenia vlády Slovenskej republiky č. 422/2006 Z.z. sa nepredpokladá negatívny vplyv na obyvateľov a nepredpokladá sa dopad na hospodárenie podnikateľskej sféry a iných právnických osôb.

3.	Odhad dopadov na životné prostredie
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 751/2004 Z.z. o verejnej minimálnej sieti poskytovateľov zdravotnej starostlivosti v znení nariadenia vlády Slovenskej republiky č. 422/2006 Z.z. nebude mať dopad na životné prostredie.

4.	Odhad dopadov na zamestnanosť
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 751/2004 Z.z. o verejnej minimálnej sieti poskytovateľov zdravotnej starostlivosti v znení nariadenia vlády Slovenskej republiky č. 422/2006 Z.z. nepredpokladá dopad na zamestnanosť v Slovenskej republike.

5.	Analýza vplyvov na podnikateľské prostredie
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 751/2004 Z.z. o verejnej minimálnej sieti poskytovateľov zdravotnej starostlivosti v znení nariadenia vlády Slovenskej republiky č. 422/2006 Z.z. nepredpokladá dopad na podnikateľské prostredie.

Osobitná časť

K čl. I

Vkladá sa nová príloha č. 4, ktorú tvorí návrh prepočtu stanovenej verejnej minimálnej siete pre lôžka poskytovateľov ústavnej zdravotnej starostlivosti v príslušných špecializačných odboroch na územie Slovenskej republiky a príslušných krajov Slovenskej republiky. Prepočet je výsledkom analýzy uskutočnenej pracovnou skupinou pre optimalizáciu siete poskytovateľov zdravotnej starostlivosti. 
Súčasne sa v rámci verejnej minimálnej siete definuje zoznam poskytovateľov ústavnej zdravotnej starostlivosti na zabezpečenie neodkladnej zdravotnej starostlivosti ktorý je uvedený v prílohe č. 5 tohto nariadenia. Zoznam tvorí 45 ústavných zdravotníckych zariadení. Tieto nemocnice zabezpečia účinnú neodkladnú zdravotnú starostlivosť najmä o pacienta, ktorý je do zdravotníckeho zariadenia dopravený záchrannou zdravotnou službou, kde sa mu poskytne ďalšia odborná zdravotná starostlivosť. Z tohto dôvodu majú tieto ústavné zdravotnícke zariadenia zriadené pracoviská urgentného príjmu, anesteziológie a intenzívnej medicíny, chirurgie, ortopédie alebo úrazovej chirurgie, vnútorného lekárstva alebo kardiológie, neurológie, gynekológie a pôrodníctva, neonatológia a pediatria. Zároveň prevádzkujú, alebo majú zazmluvnené zariadenia spoločných vyšetrovacích a liečebných zložiek v odbore rádiodiagnostika (CT nevyhnutné) a zariadenia spoločných vyšetrovacích a liečebných zložiek v odboroch klinická biochémia a klinická hematológia. Návrh zoznamu nemocníc vychádza z geografických podmienok na dostupnosť (pri transportnom čase do 30 minút z miesta nehody pri súčasnej sieti staníc ZZS a z historického postavenia bývalých nemocníc II. typu (predpoklad štruktúry odborností) a zároveň rešpektuje aj regionálnu geografickú dostupnosť pre neodkladnú zdravotnú starostlivosť bez účasti ZZS a elektívnu zdravotnú starostlivosť pre obyvateľstvo. Ďalej sa definuje zoznam poskytovateľov ústavnej zdravotnej starostlivosti (26 ústavných zdravotníckych zariadení), ktorí poskytujú špecializovanú zdravotnú starostlivosť (príloha č. 6). Ide o tzv. „koncové nemocnice“ s celoslovenskou, resp. celokrajskou pôsobnosťou. Zoznam jednotlivých pracovísk poskytovateľov špecializovanej starostlivosti je uvedený v prílohe č.7.

K čl. II
	Navrhuje sa, aby nariadenie vlády nadobudlo účinnosť dňom 15. októbra 2007.